एक और किसान ने खेत में की आत्महत्या  
पुलिस ने कहा कि जयराम का शव पोस्टमार्टम के लिए भेजकर प्रकरण दर्ज कर लिया गया है तथा आत्महत्या के कारणों का पता लगाया जा रहा है।
मध्यप्रदेश में डेढ़ माह पहले जबरदस्त ठंड के कारण पड़े तुषार एवं पाला से फसलों को हुए नुकसान तथा उससे संबंधित कर्ज नही चुका पाने की चिंता की वजह से किसानों द्वारा की जा रही आत्महत्याओं की कड़ी में एक मामला बुधवार की शाम यहां उस समय जुड़ गया, जब एक किसान ने अपने खेत के पेड़ पर फांसी लगाकर आत्महत्या कर ली।  जिले के लामटा पुलिस थाना सूत्रों ने बृहस्पतिवार को बताया कि ग्राम टाकाबर्रा निवासी किसान जयराम धोबी :45: बुधवार की शाम अपने खेत पर गया था, लेकिन कुछ देर बाद उसके पड़ोस के खेत पर मौजूद एक किसान ने उसकी लाश एक पेड़ पर टंगी देखी और ग्रामीणों को इसकी सूचना दी।  पुलिस ने कहा कि जयराम का शव पोस्टमार्टम के लिए भेजकर प्रकरण दर्ज कर लिया गया है तथा आत्महत्या के कारणों का पता लगाया जा रहा है। फिलहाल जयराम के परिवारजनों ने इस बारे में पुलिस को कोई बयान नहीं दिए हैं।